Μεταφορές στην Αθήνα

Οι μεταφορές στην Αθήνα περιλαμβάνουν όλων των ειδών τα μέσα μεταφοράς:εθνικές οδούς και αυτοκινητοδρόμους, σιδηροδρομικές μεταφορές, ναυτιλιακές μεταφορές, αεροδρόμια καθώς και μαζικές συγκοινωνίες όπως μετρό, τραμ, προαστιακό σιδηρόδρομο, λεωφορεία και τρόλεϊ. Καθώς είναι η ελληνική πρωτεύουσα, έχει τις ανώτερες μεταφορές αλλά και άλλες υποδομές σε σχέση με άλλες πόλεις της Ελλάδας, συμπεριλαμβάνοντας το γεγονός πως πρόκειται να πραγματοποιηθούν κι άλλες.

## Αερομεταφορές

*Κύριο λήμμα: Διεθνής Αερολιμένας Αθηνών*  «*Ελευθέριος Βενιζέλος*»

Το κύριο αεροδρόμιο που εξυπηρετεί την Αθήνα αλλά και ολόκληρη την Αττική είναι ο Διεθνής Αερολιμένας Αθηνών «Ελευθέριος Βενιζέλος» στα Σπάτα, που βρίσκονται στην Ανατολική Αττική. Εγκαινιάστηκε το 2001 αντικαθιστώντας το Διεθνές Αεροδρόμιο Ελληνικού, το οποίο εξυπηρετούσε την πόλη για περίπου 60 χρόνια. Η πρόσβαση γίνεται και οδικώς και σιδηροδρομικώς. Στο αεροδρόμιο, έχουν τη βάση τους η Aegean Airlines, η Olympic Air και η SkyGreece Airlines.

## Μαζικές μεταφορές

Η Αθήνα περιλαμβάνει επίσης σύστημα μαζικών μεταφορών το οποίο αποτελείται από ένα δίκτυο λεωφορείων, τρόλεϊ και μέσων σταθερής τροχιάς (μετρό, προαστιακός σιδηρόδρομος και τραμ).

### Μετρό

*Κύριο λήμμα: Μετρό Αθήνας*

Το Μετρό Αθήνας είναι το δίκτυο υπόγειου και επίγειου μετρό της Αθήνας, του Πειραιά και των προαστίων τους. Το μετρό της Αθήνας είναι το μοναδικό δίκτυο μετρό στην Ελλάδα. Εξυπηρετεί το πολεοδομικό συγκρότημα Αθήνας - Πειραιά, το οποίο έχει πληθυσμό άνω των τριών εκατομμυρίων κατοίκων.{{#tag:ref|Άθροισμα μονίμων πληθυσμών των Περιφερειακών Ενοτήτων Κεντρικού, Βορείου, Δυτικού, Νοτίου Τομέα Αθηνών (2.641.511) και της Περιφερειακής Ενότητας Πειραιά (448.997), καθώς και της Βούλας (28.364), νοτίου προαστίου της Αθήνας, που δεν ανήκει όμως στον Νότιο Τομέα Αθηνών. Πηγή: Ελληνική Στατιστική Αρχή, Απογραφή 2011 . Προσφέρει επίσης πρόσβαση στο Διεθνές Αεροδρόμιο Αθηνών «Ελευθέριος Βενιζέλος» που βρίσκεται στην ανατολική Αττική.

Το δίκτυο μετρό της Αθήνας αποτελείται από τρεις γραμμές με 61 συνολικά σταθμούς. Σε καθημερινή βάση, με το μετρό μετακινούνται κατά μέσον όρο 614.000 επιβάτεςστην ευρύτερη περιοχή της πόλης.

### Τραμ

*Κύριο λήμμα: Τραμ Αθήνας*
Το τραμ Αθήνας είναι ένα μεταφορικό μέσο σταθερής τροχιάς στην πρωτεύουσα. Με τη σημερινή του μορφή, το τραμ υπάρχει στην Αθήνα από το 2004. Πρωτοεμφανίστηκε όμως στην πόλη το 1882 με τη μορφή ιππήλατων οχημάτων. Το 1908 κυκλοφόρησαν τα πρώτα ηλεκτρικά οχήματα. Σταδιακά, το δίκτυο τραμ έφθασε τις 21 γραμμές. Η λειτουργία του όμως σταμάτησε το 1960, όταν τα τραμ αντικαταστάθηκαν από ηλεκτροκίνητα λεωφορεία (τρόλλεϋ) και θερμικά λεωφορεία.

Το σύγχρονο τραμ διαθέτει τρεις γραμμές. Οι δύο από αυτές, έχοντας αρχικά κοινή πορεία, συνδέουν το κέντρο της Αθήνας, μέσω Νέου Κόσμου και Νέας Σμύρνης, με το Παλαιό Φάληρο, και από εκεί, ακολουθούν χωριστές, αλλά παραλιακές διαδρομές, με τη μία γραμμή να κατευθύνεται προς το Νέο Φάληρο, και την άλλη προς τη Βούλα. Η τρίτη γραμμή συνδυάζει τα παραλιακά τμήματα των άλλων δύο, συνδέοντας απευθείας το Νέο Φάληρο με τη Βούλα.

### Προαστιακός

*Κύριο λήμμα: Προαστιακός Αθήνας*

Ο προαστιακός σιδηρόδρομος Αθήνας αποτελεί μια υπηρεσία προαστιακού σιδηροδρόμου που εξυπηρετεί αστικά, προαστιακά και περιφερειακά κέντρα στην Αττική και τους όμορους νομούς.

Το πρώτο δίκτυο προαστιακού σιδηροδρόμου στην Αθήνα ήταν αυτό που ένωνε το λιμάνι του Πειραιά με το Διεθνή Αερολιμένα Αθηνών «Ελευθέριος Βενιζέλος» την περίοδο των Ολυμπιακών Αγώνων. Αργότερα το δίκτυο επεκτάθηκε μέχρι την Κόρινθο, το Κιάτο και τη Χαλκίδα, ενώ το προαστιακό δίκτυο πρόκειται να επεκταθεί και προς Θήβα, Ξυλόκαστρο, Λουτράκι, Ραφήνα και Λαύριο.

### Λεωφορεία και τρόλεϊ

*Κύριο λήμμα: Οργανισμός Αστικών Συγκοινωνιών Αθηνών*

Το δίκτυο των αστικών λεωφορείων καλύπτει το μεγαλύτερο μέρος του συγκοινωνιακού έργου στο Π.Σ. της Αθήνας. Με 280 γραμμές, εξυπηρετούνται μετακινήσεις από τα προάστια προς τα κέντρα της Αθήνας και του Πειραιά και αντίστροφα, μετακίνηση από και προς σταθμούς του Μετρό, σύνδεση με τον Διεθνή Αερολιμένα Αθηνών και πλήθος ακόμα μετακινήσεων. Το δίκτυο εκμεταλλεύεται η Ο.ΣΥ. Α.Ε.

## Υπεραστικές σιδηροδρομικές μεταφορές

 *Κύριο λήμμα: Οργανισμός Σιδηροδρόμων Ελλάδος*

Ο κύριος σιδηροδρομικός σταθμός της Αθήνας είναι ο Σιδηροδρομικός Σταθμός Αθήνας. Εγκαινιάστηκε το 1904 και παρέχει δρομολόγια όσο σε υπεραστικό επίπεδο (π.χ. προς Θεσσαλονίκη ή Καλαμπάκα) τόσο και σε προαστιακό επίπεδο, όπως αναφέρεται και παραπάνω. Είχε δρομολόγια και για περιοχές της Πελοποννήσου (όπως την Κόρινθο και την Πάτρα) αλλά διακόπηκαν.

Δευτερεύων σιδηροδρομικός σταθμός είναι το Σιδηροδρομικό Κέντρο Αχαρνών που παρέχει δρομολόγια και σε υπεραστικό και σε προαστιακό επίπεδο, με δρομολόγια προς Κιάτο, Κόρινθο και το Αεροδρόμιο.

## Ναυτιλιακές μεταφορές

Το λιμάνι του Πειραιά, που εξυπηρετεί ολόκληρη την Αθήνα, είναι το μεγαλύτερο της Ελλάδας, είναι ένα από τα μεγαλύτερα λιμάνια στη Μεσόγειο θάλασσα αλλά και στον κόσμο. Το λιμάνι είναι επίσης ένας μεγάλος εργοδότης στην περιοχή, με πάνω από 1.500 υπαλλήλους σε πάνω από 24.000 πλοία το χρόνο.

## Παραπομπές

1. ↑ Πίνακας Αποτελεσμάτων Μόνιμου Πληθυσμού Απογραφής 2011http://www.statistics.gr/portal/page/portal/ESYE/PAGE-census2011
2. ↑ http://www.oasa.gr/pdf/el/annualreports/ekthesi\_pepr\_9\_2013.pdf

Σφάλμα παραπομπής: Υπάρχουν ετικέτες `<ref>` για κάποια ομάδα με το όνομα «Σημ.», αλλά δεν βρέθηκε καμία αντίστοιχη ετικέτα `<references group="Σημ."/>`, ή λείπει η ετικέτα κλεισίματος `</ref>`